CELEX: 32020D1122
Language: ro
Date: 2020-07-28 00:00:00
Title: Decizia de punere în aplicare (UE) 2020/1122 a Comisiei din 28 iulie 2020 privind recunoașterea DNV GL AS ca societate de clasificare pentru navele de navigație interioară în conformitate cu Directiva (UE) 2016/1629 a Parlamentului European și a Consiliului

30.7.2020   
               
               
                  RO
               
               
                  Jurnalul Oficial al Uniunii Europene
               
               
                  L 245/15
               
            
         DECIZIA DE PUNERE ÎN APLICARE (UE) 2020/1122 A COMISIEI
         din 28 iulie 2020
         privind recunoașterea DNV GL AS ca societate de clasificare pentru navele de navigație interioară în conformitate cu Directiva (UE) 2016/1629 a Parlamentului European și a Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva (UE) 2016/1629 a Parlamentului European și a Consiliului din 14 septembrie 2016 de stabilire a cerințelor tehnice pentru navele de navigație interioară, de modificare a Directivei 2009/100/CE și de abrogare a Directivei 2006/87/CE (1), în special articolul 21 alineatul (1),
         după consultarea comitetului instituit în temeiul articolului 7 din Directiva 91/672/CEE a Consiliului din 16 decembrie 1991 privind recunoașterea reciprocă a brevetelor naționale ale conducătorilor de navă pentru transportul de mărfuri și călători pe căile navigabile interioare (2),
         întrucât:
         
                     (1)
                  
                  
                     Germania a înaintat Comisiei o cerere de recunoaștere a DNV GL AS ca societate de clasificare în conformitate cu Directiva (UE) 2016/1629.
                  
               
                     (2)
                  
                  
                     Germania a transmis, de asemenea, informațiile și documentația necesare pentru a-i permite Comisiei să verifice dacă sunt îndeplinite criteriile de recunoaștere.
                  
               
                     (3)
                  
                  
                     DNV GL AS este o nouă societate de clasificare, care a fost creată în urma fuziunii dintre două societăți de clasificare, Det Norske Veritas AS și Germanischer Lloyd SE, în 2013.
                  
               
                     (4)
                  
                  
                     Germanischer Lloyd SE a fost recunoscută anterior ca societate de clasificare pentru navele de navigație interioară, în conformitate cu Directiva 2006/87/CE.
                  
               
                     (5)
                  
                  
                     DNV GL AS, în calitate de entitate juridică nouă înființată ca urmare a fuziunii, trebuie recunoscută de Comisie ca nouă societate de clasificare în conformitate cu Directiva (UE) 2016/1629.
                  
               
                     (6)
                  
                  
                     Comisia a evaluat informațiile și documentele care însoțesc cererea de recunoaștere, care confirmă că DNV GL AS îndeplinește criteriile stabilite în anexa VI la Directiva (UE) 2016/1629,
                  
               ADOPTĂ PREZENTA DECIZIE:
         
            Articolul 1
            DNV GL AS este recunoscută ca societate de clasificare pentru navele de navigație interioară în conformitate cu Directiva (UE) 2016/1629.
         
         
            Articolul 2
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 28 iulie 2020.
            
               
                  Pentru Comisie
               
               Adina VĂLEAN
               
                  Membru al Comisiei
               
            
         
         
            (1)  JO L 252, 16.9.2016, p. 118.
         
            (2)  JO L 373, 31.12.1991, p. 29.